Il-PN saħaq li r-residenti ta' Santa Luċija għandhom dritt ikunu jafu għalfejn ittieħdet din id-deċiżjoni "Ir-residenti ta' Santa Luċija għandhom kull dritt li jkunu jafu għaliex siġar li nqalgħu ftit jiem ilu minn din il-lokalità minn Infrastructure Malta, li hija taħt ir-responsabbiltà tal-Ministru Ian Borg, ittieħdu sabiex jitħawwlu f'Ħad-Dingli ġo għalqa privata u li mhix tal-Gvern, b'mod temporanju." Hekk saħaq id-Deputat Nazzjonalista Jason Azzopardi fi stqarrija maħruġa mill-Partit Nazzjonalista li fiha staqsa kif intgħażlet għalqa f'Ħad-Dingli u mhux postijiet oħra viċin Santa Luċija. Jason Azzopardi staqsa wkoll x'garanzija qiegħed jagħti l-Gvern li din hija biss miżura temporanja u li s-siġar jerġgħu jsibu posthom f'Santa Luċija "L-Oppożizzjoni tesiġi li l-Gvern ma jkomplix bil-politika tal-ħabi, kif qed jagħmel f'dan il-proġett ta' Santa Luċija, li se jfisser il-qerda ta' kwazi 500 siġra," staqsa Azzopardi. Temm jisħaq li din "il-qerda" li setgħet tiġi evitata li kieku l-Gvern għamel konsultazzjoni minn qabel. "Il-Gvern għandu jgħid il-verità kollha dwar id-deċiżjonijiet li qegħdin jittieħdu,' insista l-Kelliem.